Nye detaljer om Audis billige Elroq-konkurrent

Audi har allerede bevist, at danskerne er klar til at vælge de fire ringe på fronten, når prisen er rigtig. Q4 e-tron har solgt i store tal herhjemme, og nu kommer næste træk: En ny, billigere elbil, som skal gå direkte i flæsket på konkurrenter som Skoda Elroq og Volkswagen ID.3.

Allerede i foråret afslørede Audi, at de var i gang med modellen, men nu er der nyt. En prototype er nemlig blevet spottet og den viser, at Audis kommende elbil får mere kant end bare en elektrisk A3.

Designet læner sig tungt op ad den ikoniske Audi A2 fra 00’erne – med kort front, stejl forrude og aerodynamiske linjer, der giver bilen et futuristisk udtryk. Hvor ID.3 er høj og kompakt, bliver Audis bud lavere, mere strømlinet og med en bagende, der sender direkte hilsner til A2’eren.

Op til 500 kilometer

Indvendigt skal man dog ikke regne med retro. Den nye model bliver bygget på Volkswagens opdaterede MEB+ platform, samme teknologi som næste generation ID.3. Det betyder batterier i størrelser fra cirka 58 til 79 kWh, baghjulstræk som standard – og sandsynligvis en topmodel med to motorer til de mere krævende.

Rækkevidden ventes derfor at ligge i samme boldgade som Elroq og ID.3, altså omkring 400-550 kilometer afhængig af batterivalg.

For danskerne er det mest interessante dog prisen. Audi dropper småbiler som A1 og Q2 og gør i stedet plads til denne nye “folkebil” i premium-klassen. Den lander et trin under Q4 e-tron og kan dermed blive det billigste elektriske alternativ fra Ingolstadt.

Det er præcis her, Audi kan ramme et hul i markedet – nemlig hos dem, der synes Elroq og ID.3 er lidt for folkelige, men som heller ikke vil betale 350.000 kroner for en Q4. Audi Q4 e-tron er i øvrigt den sjettemest solgte elbil herhjemme.

Spionbillederne af den nye billige Audi kan ses hos engelske Auto Express.

Nye detaljer om Audis billige Elroq-konkurrent